Συμπεράσματα του Συμβουλίου

της 29ης Ιουνίου 2000

σχετικά με τα φάρμακα και τη δημόσια υγεία

(2000/C 218/04)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

(1) ΣΗΜΕΙΩΝΕΙ τα συμπεράσματα των συζητήσεων της ευρωπαϊκής διάσκεψης για τα φάρμακα και τη δημόσια υγεία, που έλαβε χώρα στις 11 και 12 Απριλίου 2000 στη Λισαβόνα με αντικείμενο το μέλλον του ευρωπαϊκού συστήματος αξιολόγησης και εποπτείας φαρμάκων, τη σημασία της προστιθέμενης θεραπευτικής αξίας των φαρμάκων, τις παραμέτρους που καθορίζουν την καινοτομία και την έρευνα, την ορθολογική χρήση των φαρμάκων, τη σημασία και τις εξελικτικές τάσεις των συστημάτων πληροφοριών για τα φάρμακα, την αυξανόμενη χρήση "κοινών" φαρμακευτικών προϊόντων και τα βασικά ζητήματα για τα κτηνιατρικά φαρμακευτικά προϊόντα,

(2) ΥΠΟΓΡΑΜΜΙΖΕΙ την πάντοτε υφιστάμενη ανάγκη ρύθμισης του φαρμακευτικού τομέα, στο κατάλληλο εθνικό ή κοινοτικό επίπεδο, για το συμβιβασμό της ιδιωτικής προσφοράς με τους κοινωνικούς στόχους. Η πολιτική πρέπει να εξασφαλίζει την ευρύτερη δυνατή πρόσβαση στα κατάλληλα φάρμακα και να ανταποκρίνεται στις προκλήσεις των δυναμικών φαρμακευτικών αγορών, λαμβάνοντας υπόψη τη σπουδαιότητα της ευρωπαϊκής φαρμακοβιομηχανίας ως αποτελεσματικού κλάδου πρωτοπόρας τεχνολογίας με δημιουργία μεγάλης προστιθέμενης αξίας και ειδικευμένων θέσεων εργασίας. Στη συνάρτηση αυτή, η Κοινότητα έχει την ευκαιρία, ενεργώντας εντός των εξουσιών που της αναθέτουν οι συνθήκες, να συνδράμει τα κράτη μέλη στις προσπάθειές τους να επιτύχουν στόχους δημόσιας υγείας και βιομηχανικής πολιτικής, πράγμα ιδιαίτερα σημαντικό στη συνάρτηση της διεύρυνσης,

(3) ΤΟΝΙΖΕΙ ότι στην αναμενόμενη αναθεώρηση της κοινοτικής νομοθεσίας περί φαρμάκων θα πρέπει να ληφθεί πλήρως υπόψη το ότι οι συγκεντρωτικές και αποκεντρωτικές διαδικασίες χορήγησης άδειας βασίζονται και πρέπει να βασίζονται στην αρχή της συνεργασίας και της ενεργού συμμετοχής των κρατών μελών στη διαδικασία χορήγησης αδειών,

(4) ΥΠΟΓΡΑΜΜΙΖΕΙ ότι ο προσδιορισμός των φαρμάκων με αξιοσημείωτη προστιθέμενη θεραπευτική αξία έχει μεγάλη σπουδαιότητα για την προαγωγή της καινοτομίας, η οποία είναι ζωτικής σημασίας όχι μόνο από την άποψη της προστασίας της υγείας αλλά και από τη σκοπιά της βιομηχανικής πολιτικής, και ότι αυτό απαιτεί σχετική βασική και εφαρμοσμένη έρευνα, τόσο σε εθνικό όσο και σε κοινοτικό επίπεδο,

(5) ΥΠΕΝΘΥΜΙΖΕΙ τη σπουδαιότητα δράσεων στα πλαίσια της στρατηγικής κατά της αντοχής στα αντιβιοτικά, όπως επισημαίνεται στα ψηφίσματα που ενέκρινε το Συμβούλιο κατά τις συνόδους του της 8ης Ιουνίου 1999 (Υγεία) και της 12ης Δεκεμβρίου 1999 (Γεωργία),

(6) ΕΠΙΣΗΜΑΙΝΕΙ ότι, λόγω της μεγάλης πίεσης που ασκούν επί των διαθέσιμων μέσων οι αυξανόμενες απαιτήσεις υγειονομικής περίθαλψης, είναι επιτακτική ανάγκη να εκτιμώνται οι δαπάνες για φάρμακα, όπως και για όλους τους άλλους τομείς της υγειονομικής περίθαλψης, ώστε να εξασφαλίζεται η ορθολογική χρήση των φαρμάκων, θεωρεί δε ότι η συνεργασία μεταξύ των κρατών μελών για την ανταλλαγή των εμπειριών και την ανάπτυξη μεθοδολογιών αξιολόγησης μπορεί να αποβεί πολύτιμη,

(7) ΘΕΩΡΕΙ σημαντική την ανάπτυξη βάσεων δεδομένων για την παροχή μη εξαρτώμενων από τις φαρμακοβιομηχανίες πληροφοριών σχετικά με τα φάρμακα σε επαγγελματίες του κλάδου της υγείας και επίσης, οσάκις αυτό ενδείκνυται, στο κοινό, για παράδειγμα σχετικά με τα "κοινά" φάρμακα. Αυτό θα πρέπει να γίνεται παράλληλα με την επέκταση των υφισταμένων συστημάτων πληροφοριών.

(8) ΤΟΝΙΖΕΙ ότι η προαγωγή της χρήσης "κοινών" φαρμακευτικών ουσιών μπορεί να έχει σημαντική επίπτωση για τη μείωση των φαρμακευτικών δαπανών χάρη στην προαγωγή της οικονομικά αποδοτικής χρήσης. Η χρησιμοποίηση "κοινών" φαρμακευτικών ουσιών δημιουργεί επίσης περιθώρια μέσα στις φαρμακευτικές δαπάνες για να βοηθηθεί η κάλυψη του κόστους νέων, καινοτόμων προϊόντων,

(9) ΕΠΙΣΗΜΑΙΝΕΙ ότι ζητήματα ποιότητας, ασφάλειας και αποτελεσματικότητας ανακύπτουν και όσον αφορά τα φαρμακευτικά προϊόντα που προορίζονται για τον κτηνιατρικό τομέα, όπως συμβαίνει για τα προοριζόμενα για τον άνθρωπο φάρμακα. Επιπλέον, πρέπει να συνεκτιμηθούν η ασφάλεια του χρήστη προϊόντων ζωικών παραγώγων, η ασφαλής χρησιμοποίηση κτηνιατρικών φαρμακευτικών προϊόντων, οι πολιτικές για την εξάλειψη ορισμένων μολυσματικών νόσων, η πιθανή διάχυση στο περιβάλλον και η προστασία από ορισμένες παραχρήσεις,

(10) ΚΑΛΕΙ την Επιτροπή να λάβει υπόψη της τις παραπάνω εκτιμήσεις, όπου έχουν εφαρμογή, κατά την κατάρτιση λεπτομερών σχεδίων και στρατηγικών υλοποίησης του νέου προγράμματος δημόσιας υγείας και την επικείμενη αναθεώρηση της κοινοτικής νομοθεσίας περί φαρμάκων,

(11) ΠΡΟΤΡΕΠΕΙ την Επιτροπή, κατά την προώθηση της ευρείας στρατηγικής της για την υγεία, να αξιοποιήσει το σύνολο του δυναμικού κοινοτικής δράσης σχετικά με τα φαρμακευτικά προϊόντα και τη δημόσια υγεία, ιδίως δε δράσης για την προαγωγή της συνεργασίας και της ανταλλαγής εμπειριών μεταξύ κρατών μελών, χρησιμοποιώντας το πλήρες φάσμα των δυνατοτήτων δράσης δυνάμει της συνθήκης,

12. ΕΝΘΑΡΡΥΝΕΙ τα κράτη μέλη να παράσχουν την πλήρη υποστήριξή τους στις πολιτικές αυτές και να διευκολύνουν την εφαρμογή τους σε εθνικό και κοινοτικό επίπεδο.